Predkladacia správa

Úvod

Dohovor o jadrovej bezpečnosti (anglický názov: Convention on Nuclear Safety), ďalej len „dohovor“, bol vypracovaný s cieľom vytvoriť zásady organizačných, technických a legislatívnych požiadaviek na zabezpečenie vysokej úrovne jadrovej bezpečnosti na celom svete. Základnou charakteristikou  dohovoru je kontrolný mechanizmus plnenia dohovoru zakladajúci sa na tzv. posudzovacích zasadaniach, na ktorých sa posúdia národné správy zmluvných strán. V Národnej správe každá zmluvná strana predkladá správu o opatreniach, ktoré prijala na realizáciu každého zo záväzkov obsiahnutých v dohovore. Národná správa SR je v prílohe tohto materiálu a zahŕňa obdobie od 1. 7. 2001 do 1. 7. 2004 (prvá a druhá národná správa SR zahŕňali obdobia do 1. 7. 2001).
Národná rada Slovenskej republiky svojím uznesením č. 72 z 25. januára 1995 vyslovila súhlas s dohovorom a prezident SR ho ratifikoval 23. februára 1995. Úradu jadrového dozoru SR bolo uložené organizačne zabezpečiť prípravu národnej správy, ako aj účasť SR na posudzovacích zasadaniach. Dohovor nadobudol platnosť 24. októbra 1996. Text dohovoru bol publikovaný v Zbierke zákonov č. 163/1997, čiastka 75.

Implementácia dohovoru

Pre účely dohovoru sa pod "jadrovým zariadením" rozumie akákoľvek pozemná  civilná jadrová elektráreň podliehajúca zákonodarstvu SR vrátane zariadení na skladovanie, manipuláciu a spracovanie rádioaktívnych materiálov nachádzajúcich sa v tej istej lokalite a priamo súvisiacich s prevádzkou jadrovej elektrárne. 
Slovenské elektrárne, a. s. (SE, a. s.) sú v zmysle článku 2 dohovoru najväčším prevádzkovateľom nasledovných  jadrových zariadení v SR:
•	závod Atómové elektrárne Bohunice  - V-1 (dva bloky)
•	závod Atómové elektrárne Bohunice  - V-2 (dva bloky)
•	závod Atómové elektrárne Mochovce - 1. blok a 2. blok
•	závod Vyraďovanie JEZ a zaobchádzanie s rádioaktívnym odpadom a vyhoretým palivom (technológie na spracovanie a skladovanie rádioaktívnych odpadov, sklady na vyhoreté palivo) 
Výskumný ústav jadrových elektrární Trnava, a. s. prevádzkuje v lokalite Jaslovské Bohunice  spalovňu rádioaktívnych odpadov.

Zhrnutie najvýznamnejších skutočností obsiahnutých v národnej správe
 
Slovensko je výrazne závislé od dovozu primárnych energetických zdrojov, čo predstavuje až 80 % potreby. Najdôležitejšie položky dovozu primárnych zdrojov energie sú ropa, plyn a jadrové palivo. Z celkovej výroby elektrickej energie sa v Slovenskej republike v r. 2003 vyrobilo v jadrových elektrárňach   57,4 %. 
Slovensko prevádzkuje šesť blokov s jadrovými reaktormi VVER 440  v lokalitách  Jaslovské Bohunice a Mochovce.

SE, a. s., závod Atómové elektrárne Bohunice,  bloky  V-1 typ VVER 440/230. Prvý blok bol uvedený do prevádzky v roku 1978 a druhý blok v r. 1980. Úrad jadrového dozoru SR rozhodnutiami č. 1/1994 a č.110/1994 určil oblasti a postup prijímania a realizácie opatrení na zvyšovanie bezpečnosti v rámci tzv. Postupnej rekonštrukcie v rokoch 1994 až 1999. Cieľom implementácie všetkých opatrení plánovaných v programe postupnej rekonštrukcie  bolo v prvom rade dosiahnutie vysokej  úrovne  jadrovej bezpečnosti  elektrárne aj na základe doporučení medzinárodných misií expertov a vytvorenie  technických predpokladov  pre jej ďalšiu prevádzku. Program postupnej rekonštrukcie bol ukončený v roku 2000.  V nadväznosti na dokončenie postupnej rekonštrukcie Úrad jadrového dozoru vydal rozhodnutia č. 144/2001 a č. 220/2001 vo veci ďalšej prevádzky.
SE, a. s. závod Atómové elektrárne Bohunice,  bloky V-2 typ VVER 440/213 boli uvedené do prevádzky v r. 1984, resp. 1985. Pre tieto bloky je popri programoch priebežného zvyšovania úrovne bezpečnosti spracovaný aj komplexný „Program modernizácie a zvyšovania bezpečnosti  blokov V-2“. Najzávažnejšie opatrenia sa realizujú už v súčasnosti, pričom ukončenie komplexného projektu sa predpokladá v období do roku 2008. Vytvoria sa tak technické podmienky pre predĺženie životnosti elektrárne až na 40 rokov (plánovaná životnosť je 30 rokov).
V lokalite Mochovce sú dva reaktory VVER 440/213 uvedené do prevádzky v rokoch 1998 a 1999. Dostavba prvých dvoch blokov reaktorov v lokalite Mochovce bola ukončovaná s účasťou širokej medzinárodnej spolupráce. Cieľom programu zvyšovania bezpečnosti zavádzaním bezpečnostných opatrení doporučených medzinárodnými misiami bolo dosiahnuť takú úroveň bezpečnosti, ktorá spĺňa požiadavky Úradu jadrového dozoru SR a požiadavky  obsiahnuté v príslušných dokumentoch Medzinárodnej agentúry pre atómovú energiu. 
Medzisklad vyhoretého paliva, na ktorom bol realizovaný projekt zvyšovania seizmickej odolnosti a zvýšenia skladovacích kapacít,  je v prevádzke v lokalite Jaslovské Bohunice. Po ukončení projektu boli  vytvorené podmienky pre 50-ročnú prevádzku medziskladu vyhoretého paliva. 
Republikové úložisko rádioaktívnych odpadov v Mochovciach je prevádzkované od roku 2000 v lokalite Mochovce.
Štátny dozor nad jadrovou bezpečnosťou jadrových zariadení a rádioaktívnych odpadov vrátane vyhoretého paliva vykonáva  Úrad jadrového dozoru SR. Štátny dozor nad zabezpečením radiačnej ochrany v jadrových zariadeniach vykonáva Úrad verejného zdravotníctva SR. Dozor nad bezpečnosťou práce a bezpečnosťou technických zariadení vykonáva Národný inšpektorát práce a inšpektoráty práce. 

Plnenie odporúčaní z predchádzajúceho posudzovacieho zasadnutia zmluvných strán z roku 2002:

a)	Najzávažnejšie odporúčanie pre SR sa týkalo zabezpečiť a udržať dostatok finančných a ľudských zdrojov Úradu jadrového dozoru SR. V tomto duchu vláda SR prijala uznesenie č. 777 zo dňa 10. júla 2002 bod B.3 – B.4. V roku 2004 však došlo k redukcii počtu zamestnancov v dôsledku všeobecného zníženia počtu zamestnancov v štátnej správe. Z tohto dôvodu sa očakáva opätovná diskusia na túto tému pri prerokovávaní národnej správy SR.
b)	Druhým odporúčaním pre SR bolo zabezpečiť vysokú úroveň jadrovej bezpečnosti a prezentovať priebežné výsledky zvyšovania bezpečnosti jadrových elektrární v ďalšej národnej správe SR. Táto úloha je splnená, pričom sa neočakáva zásadnejšia diskusia vzhľadom na pozitívne výsledky, ktoré SR dosiahla v tejto oblasti. 

Záverom možno konštatovať,  že v sledovanom období (1. 7. 2001 – 1. 7. 2004) bola prevádzka všetkých jadrových zariadení bezpečná a spoľahlivá čím sa vytvorili podmienky plnenia ustanovení dohovoru.

Materiál nemá finančný, ekonomický, environmentálny vplyv ani vplyv na zamestnanosť.